Vrystaatse egpaar oorval; man vermoor(Argieffoto: Miguel Roberts/AP) ’n Egpaar van Oranjeville in die Vrystaat is Vrydag in die vroeë oggendure in hul huis in Strydomstraat oorval, waarna die man (68) met ’n skerp voorwerp doodgesteek is. Kol. Thandi Mbambo, woordvoerder van die polisie, sê die egpaar het gelê en slaap toe drie mans in hul slaapkamer ingekom het. Een van die verdagtes het glo naby aan die slaapkamerdeur gestaan toe die egpaar wakker word, terwyl die ander twee aan weerskante van die egpaar se bed gestaan het. Die bejaarde man het in ’n struweling met die verdagte aan sy kant van die bed betrokke geraak, waarna hy vier keer met ’n skerp voorwerp gesteek is. Die man se hande en voete is vasgebind voordat die verdagtes hom op die vloer agtergelaat en sy vrou begin dreig het. Volgens die polisie het die verdagtes geld geëis en die vrou het hulle na ’n kluis in die motorhuis geneem. Die verdagtes was egter nie tevrede met die kontantinhoud van dié kluis nie en het besluit om ’n vuurwapen in die kluis te neem. Die verdagtes het probeer om nog geld uit die vrou te kry. Toe hulle nie hierin slaag nie, het hulle nóg ’n vuurwapen uit ’n ander kluis elders in die huis geneem. Die vrou se hande en voete is vasgebind en sy is op die bed agtergelaat voordat die verdagtes met die bietjie kontant wat hulle kon kry en die twee vuurwapens in die egpaar se VW Polo met die registrasienommer HGX 515 FS op die vlug geslaan het. Die vrou kon daarin slaag om haarself los te wikkel en hulp te ontbied. Russel Meiring, woordvoerder van ER24, sê paramedici is omstreeks 06:10 met hul aankoms op die toneel na die slaapkamer geneem. Die man het in dié stadium reeds aan sy beserings beswyk en is deur paramedici op die toneel dood verklaar. Mbambo sê die verdagtes is in die stadium steeds soek. ’n Saak van moord en huisroof word ondersoek. Enigiemand met inligting rakende die voorval word versoek om kapt. Patience Mahlatsi by 082 465 3012 of konst. Motloung by 073 982 8902 of 016 974 6841 te kontak. Inligting kan ook by die misdaadstopnommer by 08600 10111 aangemeld word.